DEĊIŻJONI TAL-KUMMISSJONI
tat-22 ta' Diċembru 2006
li temenda l-Appendiċi B ta' l-Anness VII ta' l-Att ta' l-Adeżjoni ta' l-2005 fir-rigward ta' ċerti stabbilimenti fis-setturi tal-laħam, tal-ħalib u tal-ħut fir-Rumanija
(notifikat bid-dokument numru C(2006) 6801)
(Test b'rilevanza għaż-ŻEE)
(2007/23/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat it-Trattat ta' l-Adeżjoni tal-Bulgarija u r-Rumanija, u b'mod partikolari l-Artikolu 4(3) tiegħu,
Wara li kkunsidrat l-Att ta' l-Adeżjoni tal-Bulgarija u r-Rumanija, u b'mod partikolari l-Anness VII, Kapitolu 5, Sezzjoni B, Sottosezzjoni I, (e) tiegħu,
Billi:
(1)
Ir-Regolament (KE) Nru 852/2004 tal-Parlament Ewropew u tal-Kunsill tad-29 ta' April 2004 dwar l-iġjene ta' l-oġġetti ta' l-ikel (1) u r-Regolament (KE) Nru 853/2004 tal-Parlament Ewropew u tal-Kunsill tad-29 ta' April 2004 li jistabbilixxi ċerti regoli speċifiċi ta' iġjene għall-ikel li joriġina mill-annimali (2) jistipulaw ċerti rekwiżiti strutturali għal stabbilimenti li jaqgħu fl-ambitu ta' dawk ir-Regolamenti.
(2)
Peress li r-Rumanija mistennija tissieħeb mal-Komunità fl-1 ta' Jannar 2007, l-Anness VII, Kapitolu 5, Sezzjoni B, Sottosezzjoni I, (a) ta' l-Att ta' l-Adeżjoni tal-Bulgarija u r-Rumanija tistipula li ċerti rekwiżiti strutturali stipulati f'dawk ir-regolamenti m'għandhomx japplikaw għall-istabbilimenti fir-Rumanija elenkati fl-Appendiċi B ta' l-Anness VII ta' l-Att ta' l-Adeżjoni (“il-lista ta' l-istabbilimenti”) sal-31 ta' Diċembru 2009, b'ċerti kundizzjonjiet.
(3)
Fir-Rumanija, ċerti stabbilimenti fis-setturi tal-laħam u tal-ħalib lestew il-proċess ta' aġġornament u issa huma konformi għal kollox mal-leġiżlazzjoni Komunitarja. Barra minn hekk, ċerti stabbilimenti waqqfu l-attivitajiet tagħhom. Għaldaqstant, il-lista ta' stabbilimenti għandha tiġi emendata biex jitqiesu dawn il-bidliet.
(4)
Barra minn hekk, fir-Rumanija ċerti stabbilimenti tal-laħam, tal-ħalib u tal-ħut qed isibu diffikultajiet biex jikkonformaw mar-rekwiżiti strutturali rilevanti stipulati fir-Regolamenti (KE) Nri 852/2004 u 853/2004 minħabba limitazzjonijiet tekniċi. Dawk l-istabbilimenti jeħtieġu iżjed ħin biex jispiċċaw il-proċess ta' aġġornament sabiex jiġu għal kollox konformi mar-rekwiżiti strutturali rilevanti stipulati f'dawk ir-regolamenti. Dawk l-istabbilimenti jridu għalhekk jiżdiedu mal-listi ta' stabbilimenti li qegħdin fi tranżizzjoni.
(5)
Ħafna minn dawk l-istabbilimenti fir-Rumanija ġew iffinanzjati mill-Programm Speċjali ta' Adeżjoni għall-Iżvilupp Agrikolu u Rurali. Kollha kemm huma pprovdew garanziji li għandhom il-fondi neċessarji biex jirrimedjaw in-nuqqasijiet li għad fadlilhom fi żmien il-perjodu tranżitorju. It-tagħrif dettaljat rigward in-nuqqasijiet għal kull stabbiliment huwa disponibbli. Għalhekk huwa ġustifikat ukoll li jingħata perjodu tranżitorju lil dawn l-istabbilimenti.
(6)
Għal ġieħ iċ-ċarezza tal-leġiżlazzjoni Komunitarja, huwa xieraq li l-lista ta' stabbilimenti li tinsab fl-Appendiċi B ta' Anness VII ta' l-Att ta' l-Adeżjoni tal-Bulgarija u r-Rumanija tinbidel bil-lista li tinsab fl-Anness ta' din id-Deċiżjoni.
(7)
Il-miżuri stipulati f'din id-Deċiżjoni huma konformi ma' l-opinjoni tal-Kumitat Permanenti dwar il-Katina Alimentari u s-Saħħa ta' l-Annimali,
ADOTTAT DIN ID-DEĊIŻJONI:
Artikolu 1
L-Appendiċi B ta' l-Anness VII ta' l-Att ta' l-Adeżjoni tal-Bulgarija u r-Rumanija qiegħed jinbidel bit-test fl-Anness ta' din id-Deċiżjoni.
Artikolu 2
Din id-Deċiżjoni għandha tapplika bil-kundizzjoni u minn dak in-nhar tad-dħul fis-seħħ tat-Trattat ta' Adeżjoni tal-Bulgarija u r-Rumanija.
Artikolu 3
Din id-Deċiżjoni hija indirizzata lill-Istati Membri.
Magħmul fi Brussell, 22 ta' Diċembru 2006.